CELEX: 62010CN0044
Language: fi
Date: 2010-01-28 00:00:00
Title: Asia C-44/10: Kanne 28.1.2010 — Euroopan yhteisöjen komissio v. Portugalin tasavalta

17.4.2010   
            
            
               FI
            
            
               Euroopan unionin virallinen lehti
            
            
               C 100/23
            
         Kanne 28.1.2010 — Euroopan yhteisöjen komissio v. Portugalin tasavalta
   (Asia C-44/10)
   2010/C 100/33
   Oikeudenkäyntikieli: portugali
   
      Asianosaiset
   
   
      Kantaja: Euroopan komissio (asiamiehet: A. Alcover San Pedro ja P. Guerra e Andrade)
   
      Vastaaja: Portugalin tasavalta
   
      Vaatimukset
   
   
               —
            
            
               On todettava, että Portugalin tasavalta ei ole noudattanut ympäristön pilaantumisen ehkäisemisen ja vähentämisen yhtenäistämiseksi 15.1.2008 annetun Euroopan parlamentin ja neuvoston direktiivin 2008/1/EY (1) 5 artiklan 1 kohdan mukaisia velvoitteitaan, koska se ei toteuttanut tarvittavia toimenpiteitä, jotta se voisi kyseisen direktiivin 6 ja 8 artiklan mukaisia lupia myöntämällä tai olemassa olevia laitoksia koskevia lupia uudelleen tarkistamalla tai tarpeellisesti ajanmukaistamalla taata, että näitä laitoksia käytetään 30.10.2007 lähtien 3, 7, 9, 10 ja 13 artiklan sekä 14 artiklan a ja b alakohdan ja 15 artiklan 2 kohdan vaatimusten mukaisesti
            
         
               —
            
            
               Portugalin tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Direktiivin 2008/1/EY 4 artiklasta luettuna yhdessä 5 artiklan 1 kohdan kanssa ilmenee, että jäsenvaltioiden on myönnettävä lupa uusille tai olemassa oleville laitoksille direktiivin 6 ja 8 artiklan säännösten mukaisesti. Niiden on lisäksi ennen 31.10.2007 uudelleen tarkistettava ja tarpeellisesti ajanmukaistettava olemassa olevien laitosten lupaehdot.
   Portugalin viranomaisten vuonna 2008 toimittamien tietojen mukaan useammalle laitokselle ei ensinnäkään ollut haettu vastaavaa lupaa. Toiseksi kaikkiaan 632 laitoksesta 280 oli toiminnassa ilman, että niille olisi myönnetty vastaava lupa.
   Ajantasaistettujen tietojen mukaan kaikkiaan 577 laitoksesta 481 laitoksella on lupa, kun taas 17 lupahakemusta on vireillä.
   
      (1)  EUVL L 24, s. 8.